Jiba, Mrwebi moet afgedank word, bevind kommissieAdv. Nomgcobo Jiba voor die kommissie van ondersoek wat gelei word deur afgetrede regter Yvonne Mokgoro. Foto: Oupa Mokoena/ANA Twee van die mees omstrede senior lede van die nasionale vervolgingsgesag, wat wyd blameer word vir hul beweerde rol om staatskaping te laat gedy deur die vervolging van korrupte individue te dwarsboom, is waarskynlik uiteindelik hul werk kwyt. Adv. Nomgcobo Jiba, adjunkdirekteur van nasionale vervolging, en adv. Lawrence Mrwebi, spesiale direkteur van openbare vervolgings, moet albei deur pres. Cyril Ramaphosa uit hul poste ontslaan word, het ŉ kommissie van ondersoek onder voorsitterskap van oudregter Yvonne Mokgoro bevind. Die kommissie se bevindings, wat aan die begin van vandeesmaand aan Ramaphosa oorhandig is, het vandag op verskeie mediaplatforms uitgelek, met die nuus dat Mokgoro verdoemende bevindings oor albei hooggeplaastes gemaak het. Sy het bevind dat albei ongeskik is vir hul poste, dat hulle oneerlik is, dat hul integriteit bedenklik is en dat hul werk nie van die nodige vlakke van professionele etiek, deursigtigheid en verantwoordbaarheid getuig nie. Adv. Lawrence Mrwebi, die geskorste spesiale direkteur van openbare vervolging, voor die Mokgoro-kommissie van ondersoek. Foto: Oupa Mokoena/ANA In Mrwebi se geval was die kommissie spesifiek striemend oor sy rol in die uiters bedenklike terugtrek van klagte teen die voormalige hoof van misdaadintelligensie in die polisie, Richard Mdluli, wat ŉ voorste kornuit van oudpres. Jacob Zuma was. Jiba, wat soos Mrwebi wyd beskou is as ŉ deurtrapte Zuma-ondersteuner, is ook deur die kommissie met die grond gelyk gemaak wat haar rol in die Mdluli-saak betref, waarin sy met Mrwebi saamgewerk het, maar ook in haar hantering van die Zuma-spioenasiebandesaak en die jarelange ongegronde vervolging van die voormalige hoof van die Valke in KwaZulu-Natal, Johan Booysen. Booysen is daardeur verhoed om op te tree teen beweerde omvangryke korrupsie en ander misdadigheid in die provinsie. Nog een van die Jiba/Mrwebi-duo se slagoffers was een van die land se voorste aanklaers, adv. Glynnis Breytenbach, wat weens hulle jare lank uit die stryd teen misdaad en korrupsie gehou is met eindelose leuenagtige aanklagte, aangevuur deur veral Jiba – aanklagte waarop sy onskuldig bevind is. Breytenbach, wat nou ŉ DA-LP en die amptelike opposisie se woordvoerder oor justisie is, het die klaarblyklike bevindings oor Jiba en Mrwebi verwelkom as ŉ heuglike dag vir die nasionale vervolgingsgesag, en ŉ onderskrywing van die stryd wat soveel mense teen hul vrot invloed op die land se strafregstelsel gevoer het.